Itävallan aloite neuvoston asetuksen antamiseksi perusteiden vahvistamisesta sellaisten valtioiden määrittämiseksi, jotka voivat turvallisina pidettävinä kolmansina valtioina vastata kolmannen maan kansalaisen johonkin jäsenvaltioon jättämän turvapaikkahakemuksen käsittelystä, ja eurooppalaisten turvallisten kolmansien valtioiden luettelon laatimisesta

(2003/C 17/06)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 63 artiklan 1 kohdan d alakohdan,

ottaa huomioon Itävallan tasavallan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Eurooppa-neuvosto vahvisti Tampereella pidetyssä kokouksessaan, että unioni ja sen jäsenvaltiot pitävät tärkeänä, että oikeutta hakea turvapaikkaa kunnioitetaan täydellisesti, ja päätti pyrkiä kohti yhteistä eurooppalaista turvapaikkajärjestelmää, joka perustuu pakolaisten oikeusasemaa koskevan Geneven yleissopimuksen täysimääräiseen ja kattavaan soveltamiseen, millä varmistetaan, että ketään ei palauteta takaisin vainottavaksi, eli noudatetaan edelleen palauttamiskiellon periaatetta.

(2) Laekenin Eurooppa-neuvosto sopi, että Tampereen päätelmien perusteella hyväksytään mahdollisimman pian yhteinen turvapaikka- ja maahanmuuttopolitiikka, joka pitää yllä tarvittavan tasapainon pakolaisten suojelun vuoden 1951 Geneven yleissopimuksen periaatteiden mukaisesti, oikeutetun pyrkimyksen parempaan elämään sekä unionin ja sen jäsenvaltioiden vastaanottokyvyn välillä.

(3) Sevillan Eurooppa-neuvosto korosti, että muuttovirtojen yhteisessä hallinnassa olisi lyhyen ja pitkän aikavälin toimissa otettava tasaveroisesti huomioon toisaalta laillisten maahanmuuttajien kotouttamispolitiikka ja kansainvälisten yleissopimusten, pääasiassa vuoden 1951 Geneven yleissopimuksen, mukainen turvapaikkapolitiikka sekä toisaalta laittoman maahanmuuton ja ihmiskaupan määrätietoinen torjunta. Tässä yhteydessä pakolaisia on suojeltava nopeasti ja tehokkaasti ja otettava käyttöön sopivia järjestelyjä väärinkäytösten estämiseksi.

(4) Yhteisen eurooppalaisen turvapaikkajärjestelmän luomiseksi on syytä vahvistaa perusteet turvallisina kolmansina valtioina pidettävien valtioiden määrittämiseksi ja laatia luettelo eurooppalaisista turvallisista kolmansista valtioista, joiden voidaan katsoa tarjoavan pakolaisille ja turvapaikanhakijoille riittävän tasoisen suojelun kotimaahan palauttamista vastaan ja joiden on määrä ottaa tällaiset henkilöt vastaan.

(5) Liitteessä luetellut kolmannet valtiot ovat sitoutuneet noudattamaan asiaan liittyviä kansainvälisiä velvoitteita (pakolaisten oikeusasemaa koskeva Geneven yleissopimus, ihmisoikeuksien ja perusvapauksien suojaamista koskeva eurooppalainen yleissopimus) ja ovat saattaneet niissä vahvistetut normit osaksi oikeusjärjestystään. Yhteisön säännöstön analyyttinen tarkastelu liittymisneuvottelujen yhteydessä on jo osoittanut, että ehdokasvaltiot soveltavat Euroopan unionin turvapaikka-asioita koskevaa säännöstöä ja mukauttavat lainsäädäntöään siihen.

(6) Turvallisten kolmansien valtioiden luetteloa tarkistetaan säännöllisesti tarkastelemalla ja arvioimalla kriteerejä, jotka perustuvat pakolaisten suojelua koskevien kansainvälisen oikeuden vaatimusten sekä kansainvälisen ihmisoikeuslainsäädännön perusvaatimusten soveltamiseen ja noudattamiseen.

(7) Komissio seuraa jäsenvaltioiden, YK:n pakolaisasiain päävaltuutetun, Euroopan neuvoston ja muiden asiaankuuluvien kansainvälisten järjestöjen toimittamien tietojen perusteella, miten luettelossa olevat kolmannet valtiot noudattavat pakolaisten suojelua koskevia kansainvälisen oikeuden vaatimuksia sekä kansainvälisen ihmisoikeuslainsäädännön perusvaatimuksia.

(8) Siitä lähtien kun luettelossa mainituista kolmansista valtioista tulee Euroopan unionin jäsenvaltioita, niitä ei enää pidetä tässä asetuksessa tarkoitettuina kolmansina valtioina, koska ne liittyvät silloin Dublinin yleissopimuksen mukaisiin järjestelyihin.

(9) Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemaa koskevan pöytäkirjan 3 artiklan mukaisesti kyseiset jäsenvaltiot ovat ilmoittaneet haluavansa osallistua tämän asetuksen antamiseen ja soveltamiseen.

(10) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän asetuksen antamiseen, eikä tämä asetus sido Tanskaa eikä sitä sovelleta Tanskassa.

(11) Tässä asetuksessa käsitellään yhteisen eurooppalaisen turvapaikkajärjestelmän perustamisen yhtä näkökohtaa ja erityisesti jäsenvaltioissa sovellettavien pakolaisaseman myöntämis- ja peruuttamismenettelyjen vähimmäisvaatimuksia. Kunhan neuvosto on antanut direktiivin, joka koskee näitä vähimmäisvaatimuksia yleensä ja jota koskevan ehdotuksen komissio esitti vuonna 2000, tämä asetus voidaan kumota, jotta kyseisen direktiivin täytäntöönpanemiseksi annettuja säännöksiä voidaan soveltaa kokonaisuudessaan,

ON ANTANUT TÄMÄN ASETUKSEN:

1 artikla

Turvallisten kolmansien valtioiden määritelmä

1. Tässä asetuksessa tarkoitetaan turvallisella kolmannella valtiolla valtiota, joka on ratifioinut pakolaisten oikeusasemaa koskevan Geneven yleissopimuksen samoin kuin pakolaisten oikeusasemaa koskevan pöytäkirjan sekä

a) ihmisoikeuksien ja perusvapauksien suojaamista koskevan eurooppalaisen yleissopimuksen sekä ainakin sen kuudennen ja yhdennentoista pöytäkirjan; tai

b) vuonna 1966 tehdyn kansalaisoikeuksia ja poliittisia oikeuksia koskevan kansainvälisen yleissopimuksen sekä kansalaisoikeuksia ja poliittisia oikeuksia koskevaan kansainväliseen yleissopimukseen liittyvän (ensimmäisen) valinnaisen pöytäkirjan.

2. 1 kohdan mukainen valtio tarjoaa tehokasta suojelua, jos siellä on käytettävissä menettelyt, jotka tosiasiallisesti mahdollistavat Geneven yleissopimuksen mukaisen pakolaisaseman myöntämisen turvapaikanhakijoille, jos turvapaikanhakijoilla on oikeus oleskella siellä päätöksen tekemiseen saakka ja jos he saavat siellä suojan epäinhimilliseltä kohtelulta, jota myös lähtömaahan karkottaminen, myös toisten valtioiden kautta, voi aiheuttaa.

3. Jäsenvaltiosta turvapaikkaa hakevat kolmansien maiden kansalaiset, jotka ovat tulleet jäsenvaltion alueelle sellaisen kolmannen valtion kautta tai sellaisesta kolmannesta valtiosta, jonka voidaan katsoa olevan vastuussa kyseisten henkilöiden vastaanottamisesta tai takaisinotosta, kuuluvat kyseisen kolmannen valtion vastuulle turvapaikkahakemuksensa käsittelyn osalta, jos se on turvallinen kolmas valtio.

2 artikla

Eurooppalaisten turvallisten kolmansien valtioiden luettelo

Liitteessä olevassa luettelossa mainittuja kolmansia valtioita pidetään tässä asetuksessa tarkoitettuina turvallisina kolmansina valtioina.

3 artikla

Liittyminen Euroopan unioniin

Tätä asetusta lakataan soveltamasta liitteessä olevassa luettelossa mainittuihin valtioihin, jotka liittyvät Euroopan unioniin, liittymisen voimaantulon päivämäärästä alkaen.

4 artikla

Luettelon muuttaminen

1. Komissio seuraa, miten luettelossa mainitut kolmannet valtiot noudattavat 1 artiklassa asetettuja perusteita, ja esittää vuosittain neuvostolle kertomuksen. Komissio käyttää valtioiden arvioinnissa jäsenvaltioiden, YK:n pakolaisasiain päävaltuutetun, Euroopan neuvoston ja muiden asiaankuuluvien kansainvälisten järjestöjen toimittamia tietoja.

2. Esittäessään kertomuksensa neuvostolle komissio voi tehdä sopiviksi katsomiaan suosituksia tai ehdotuksia.

5 artikla

Soveltamisala

Tämä asetus ei vaikuta jäsenvaltioiden toimivaltaan päättää turvapaikkahakemusten käsittelyyn sovellettavista menettelyistään.

6 artikla

Voimaantulo

1. Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

2. Tätä asetusta ei sovelleta liitteessä lueteltuihin tähdellä merkittyihin valtioihin. Neuvosto tekee myöhemmin päätöksen näiden valtioiden osalta tähän asetukseen 4 artiklan mukaisen komission kertomuksen perusteella tehtävien muutosten hyväksymiseen sovellettavaa menettelyä noudattaen. Komissio toimittaa ensimmäisen kertomuksen neuvostolle viimeistään 30 päivänä kesäkuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti.

Tehty ...

Neuvoston puolesta

Puheenjohtaja

...

(1) EYVL C ...

(2) Lausunto annettu ...

LIITE

Yhteinen luettelo eurooppalaisista turvallisista kolmansista valtioista

Bulgaria *

Islanti

Kypros

Latvia

Liettua

Malta

Norja

Puola

Romania *

Slovakia

Slovenia

Sveitsi

Tsekki

Unkari

Viro